DA-raadslid dalk gepos oor ‘rassistiese’ uitlatingArgieffoto: DA/Facebook Roberts het Mongameli Bobani, UDM-leier, glo ŉ “bobbejaan” genoem tydens ŉ raadsvergadering verlede jaar. Roberts is intussen deur die DA se federale regskommissie daaraan skuldig bevind dat hy die party in oneer gebring het. Hy is gedemoveer en met R10 000 beboet. Kupido Baron, woordvoerder van die Nelson Mandelabaai-munisipaliteit, het gesê ŉ interne ondersoek is gedoen en Roberts is Donderdag tydens die eerste raadsvergadering skuldig bevind. Fikile Desi, ANC-raadslid, het hierna ŉ mosie voorgestel dat Roberts nie langer toegelaat moet word as ŉ openbare verteenwoordiger in die raad nie. “Ek stel namens die ANC voor dat Roberts permanent van die raad verwyder word. Ons kan nie hier sit saam met dieselfde mens wat ons bobbejane noem nie.” Die mosie is deur al die ander opposisiepartye, behalwe die DA, ondersteun. Tydens die stemming het 69 raadslede ten gunste van die mosie gestem en 42 daarteen. Fikile Xasa, LUR vir plaaslike regering en tradisionele sake in die Oos-Kaap, sal die raad se besluit oorweeg en ŉ finale besluit neem. Volgens Baron het al die ANC se raadslede in swart klere by die vergadering opgedaag om ŉ standpunt in te neem teen rassisme. “Wanneer een van ons ŉ bobbejaan genoem word, voel ons almal die pyn. Ons het die swart klere aangetrek as ŉ simbool van protes teen die vernedering wat swart mense moet verdra weens die rassiste,” het Lithi Suka, hoofsweep van die raad, gesê. Danny Jordaan, burgemeester van die Nelson Mandelabaai-munisipaliteit, het gesê rassisme het geen plek in ŉ demokratiese samelewing nie.